CELEX: 32017R0286
Language: bg
Date: 2017-02-17 00:00:00
Title: Делегиран регламент (ЕС) 2017/286 на Комисията от 17 февруари 2017 година за изменение на Делегиран регламент (ЕС) 2016/1613 по отношение на животновъдите от пострадалите от земетресението региони в Италия

18.2.2017   
            
            
               BG
            
            
               Официален вестник на Европейския съюз
            
            
               L 42/7
            
         ДЕЛЕГИРАН РЕГЛАМЕНТ (ЕС) 2017/286 НА КОМИСИЯТА
   от 17 февруари 2017 година
   за изменение на Делегиран регламент (ЕС) 2016/1613 по отношение на животновъдите от пострадалите от земетресението региони в Италия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 219, параграф 1 във връзка с член 228 от него,
   като има предвид, че:
   
               (1)
            
            
               Делегиран регламент (ЕС) 2016/1613 на Комисията (2) беше приет в отговор на смущенията на пазара в сектора на млякото, дължащи се на несъответствието между търсенето и предлагането в световен мащаб, и в други сектори на животновъдството, по-специално секторите на свинското месо, на говеждото и на телешкото месо, на овчето и на козето месо, които също изпитваха пазарни затруднения.
            
         
               (2)
            
            
               Земетресението в Централна Италия на 24 август 2016 г. причини големи човешки и материални щети, които доведоха до изключително силни смущения на пазара в пострадалите от земетресението региони — преобладаващо планински райони, които изпитват структурни ограничения и в които животновъдството има съществено икономическо и социално значение. Тъй като регионът продължава да е засегнат от последващи трусове и нови земетресения, за Италия става все по-важно да получи достъп до финансовата помощ, предвидена в Делегиран регламент (ЕС) 2016/1613.
            
         
               (3)
            
            
               Тъй като сумата, отпусната на Италия съгласно Делегиран регламент (ЕС) 2016/1613, ще компенсира само ограничена сума от действителните загуби, понесени от животновъдите в пострадалите от земетресението региони, е уместно да се разреши на Италия да отпусне допълнително подпомагане на тези земеделски стопани, като допълни помощта от Съюза.
            
         
               (4)
            
            
               В Делегиран регламент (ЕС) 2016/1613 30 септември 2017 г. беше определен като краен срок за извършване на съответните разходи, за да може тези плащания да бъдат допустими за отпускане на помощ от Съюза, като тогава не се знаеше, че тежкото положение на пострадалите от земетресението региони в Италия ще продължи да се влошава. Поради това е уместно този краен срок за извършване на съответните разходи да се отложи за по-късна дата.
            
         
               (5)
            
            
               Уместно е също така да се отложи крайният срок за съобщаване от страна на Италия на общия размер на сумите, платени за всяка мярка, броя и вида на бенефициерите, както и оценката на ефективността на мярката.
            
         
               (6)
            
            
               С цел да се гарантира, че животновъдите от пострадалите от земетресението региони в Италия ще получат помощта възможно най-бързо, следва да се предвиди разпоредба, според която Италия да може да прилага без забава правилата, установени в Делегиран регламент (ЕС) 2016/1613, изменен с настоящия регламент. Поради това настоящият регламент следва да влезе в сила в деня след деня на неговото публикуване,
            
         ПРИЕ НАСТОЯЩИЯ РЕГЛАМЕНТ:
   Член 1
   Делегиран регламент (ЕС) 2016/1613 се изменя, както следва:
   
               1)
            
            
               В член 1, параграф 1 се добавя следната алинея:
               „По отношение на пострадалите от земетресението региони в Италия разходите във връзка с плащанията за животновъди съгласно настоящия регламент са допустими за отпускане на помощ от Съюза само ако посочените плащания са извършени най-късно до 30 септември 2018 г.“
            
         
               2)
            
            
               В член 2 се добавят следните алинеи:
               „По отношение на Италия в допълнение към подпомагането по първата алинея може да се отпусне допълнително подпомагане за животновъдите от пострадалите от земетресението региони в максимален размер до 100 % от сумата, посочена в приложението.
               Допълнителното подпомагане за животновъдите от пострадалите от земетресението региони в Италия се изплаща най-късно до 30 септември 2018 г.“
            
         
               3)
            
            
               В член 3, буква б) се добавя следната алинея:
               „По отношение на подпомагането за животновъдите от пострадалите от земетресението региони Италия съобщава на Комисията не по-късно от 15 октомври 2018 г. общия размер на сумите, платени за всяка мярка, броя и вида на бенефициерите, както и оценката на ефективността на мярката.“
            
         Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 февруари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Делегиран регламент (ЕС) 2016/1613 на Комисията от 8 септември 2016 г. за предоставяне на извънредна помощ за приспособяване на млекопроизводителите и земеделските стопани в други сектори на животновъдството (ОВ L 242, 9.9.2016 г., стр. 10).